b"\n_START_ARTICLE_\nHon\xc5\xa1u\n_START_PARAGRAPH_\nHon\xc5\xa1u (japonsko Honsh\xc5\xab - \xe6\x9c\xac\xe5\xb7\x9e, dobesedno 'glavna de\xc5\xbeela') je najve\xc4\x8dji japonski otok. Je ju\xc5\xbeno od otoka Hokaido in severno od otoka \xc5\xa0ikoku. Po velikosti je sedmi najve\xc4\x8dji otok na svetu in za Javo drugi najbolj poseljen._NEWLINE_Hon\xc5\xa1u z otokom \xc5\xa0ikoku povezuje most Aka\xc5\xa1i-Kaikjo, ki je najdalj\xc5\xa1i vise\xc4\x8di most na svetu, s Hokaidom pa \xc5\xbeelezni\xc5\xa1ki predor Seikan._NEWLINE_Otok je dolg pribli\xc5\xbeno 1300\xc2\xa0km in \xc5\xa1irok med 50 in 230\xc2\xa0km. Skupna povr\xc5\xa1ina je 230.500\xc2\xa0km\xc2\xb2, kar predstavlja okrog 60% vse povr\xc5\xa1uine Japonske. Ima 5450\xc2\xa0km obale._NEWLINE_Hon\xc5\xa1u je gorat in posejan z vulkani, pogosto ga prizadenejo potresi. Najvi\xc5\xa1ji vrh je delujo\xc4\x8di vulkan Fud\xc5\xbei s 3.776 mnm. Najdalj\xc5\xa1a reka na otoku je \xc5\xa0inano. Podnebje na otoku prehaja iz hladnega na severu v subtropsko na jugu._NEWLINE_Na otoku \xc5\xbeivi 98.352.000 prebivalcev (leta 1990, leta 1975 jih je bilo 89.101.702). Ve\xc4\x8dina prebivalstva je skoncentrirana v ni\xc5\xbeinah, predvsem na ravnini Kant\xc5\x8d, kjer 25% prebivalcev \xc5\xbeivi v aglomeracijah Tokio in Jokohama. Druga ve\xc4\x8dja mesta so Kjoto, Osaka, Kobe, Hiro\xc5\xa1ima, Sendai in Nagoja. Otok je razdeljen na pet pokrajin s skupno 34 prefekturami, vklju\xc4\x8dno s Tokiom._NEWLINE_Na otoku so tudi pomembna kmetijska obmo\xc4\x8dja. Niigata je pomembna pridelovalka ri\xc5\xbea, ravnini Kant\xc5\x8d in Nobi sta pomembni za ri\xc5\xbe in zelenjavo. Yamanashi prideluje sadje, Aomori pa je znana po jabolkih."